Predkladacia správa

	Návrh zásad vzdelávania štátnych zamestnancov pracujúcich v oblasti európskych záležitostí a finančných prostriedkov Európskeho spoločenstva v nadväznosti na zavedenie systému EDIS sa predkladá na základe úlohy B.3 uznesenia vlády Slovenskej republiky č. 1111/2003 z 26. novembra 2003. 

Materiál bol spracovaný v spolupráci s Úradom vlády Slovenskej republiky, Ministerstvom výstavby a regionálneho rozvoja Slovenskej republiky, Ministerstvom práce, sociálnych vecí a rodiny Slovenskej republiky, Ministerstvom pôdohospodárstva Slovenskej republiky, Ministerstvom školstva Slovenskej republiky, Ministerstvom životného prostredia Slovenskej republiky, Ministerstvom dopravy, pôšt a telekomunikácií Slovenskej republiky a Ministerstvom hospodárstva Slovenskej republiky. Zástupcovia uvedených rezortov a Úradu pre štátnu službu sa stretli na viacerých pracovných stretnutiach (9. 12. 2003, 19. 12. 2003, 19. 2. 2004, 5. 3. 2004 a 20. 9. 2004). Aktívna spolupráca zúčastnených rezortov znamenala podstatný vplyv na konečnú podobu predkladaného materiálu, čím sa tieto rezorty stali faktickými spolupredkladateľmi.  Materiál vo svojich vývojových verziách prešiel viacerými medzirezortnými pripomienkovými konaniami (22. 1. 2004, 11. 3. 2004 a 30. 4. 2004), ktoré boli taktiež podkladom pre vypracovanie predkladanej verzie. V prílohách č. 1 - 3 sú uvedené návrhy obsahového zamerania, tak ako boli vypracované v priebehu predchádzajúcich pripomienkových konaní. 

V dňoch 19. 4. – 6. 5. 2004 sa uskutočnil verifikačný audit EDIS PHARE, ktorý zhodnotil pripravenosť Slovenskej republiky na zavedenie systému EDIS pre fond PHARE. Na základe pripomienok zo strany viacerých rezortov sa Úrad pre štátnu službu rozhodol vychádzať z konkrétnych faktov uvedených v Záverečnej správe z verifikačného auditu EDIS PHARE, čo je aj dôvodom, prečo sa materiál predkladá až v týchto dňoch. 

Pri návrhu zásad vzdelávania štátnych zamestnancov pracujúcich v oblasti európskych záležitostí a finančných prostriedkov Európskeho spoločenstva v nadväznosti na zavedenie systému EDIS vychádza Úrad pre štátnu službu aj zo skúsenosti Českej republiky, na ktorých základe spracoval vzorové projekty vzdelávania a rámcové programy vzdelávania (pozri prílohy č. 4 až 6). 

	Cieľom návrhu zásad je zabezpečiť, aby sa v štátnej správe uskutočňovalo kvalitné a efektívne vzdelávanie súčasných i prípadných nových štátnych zamestnancov, ktorí majú pracovať v oblasti fondov Európskeho spoločenstva (fondov v prechodnom období, štrukturálnych fondov a Kohézneho fondu) v nadväznosti na zavedenie systému EDIS, teda v podmienkach, keď Európska komisia už nebude udeľovať predbežný súhlas na prípravu a implementáciu projektov na čerpanie finančných prostriedkov z týchto fondov.

V súlade s uvedeným cieľom predkladaný materiál vymedzuje jednotný systémový rámec pre prípravu, realizáciu a hodnotenie predmetného vzdelávania. Úrad pre štátnu službu bude dôsledne sledovať celý proces vzdelávania vo všetkých jeho fázach s cieľom včas prijímať zodpovedajúce korekcie. Uvedený rámec vzdelávania je plne v súlade so systémovým prístupom ustanoveným zákonom o štátnej službe a rozpracovaným v  Stratégii vzdelávania v štátnej službe prijatej uznesením vlády č. 669/2003. Jednotlivé prvky systému vzdelávania sú podrobnejšie rozpracované v Koncepcii vzdelávania štátnych zamestnancov, prijatej uznesením vlády č. 79/2004. Predkladaný materiál predstavuje aplikáciu jeho základných zásad s cieľom poskytnúť služobným úradom jednotný systémový rámec vzdelávania uvedenej cieľovej skupiny. 

Na vzdelávacie aktivity súvisiace so zavedením systému EDIS je možné použiť finančné prostriedky v súlade s uznesením vlády SR č. 328/2004 k využitiu limitovanej technickej asistencie na refundáciu oprávnených výdavkov a použitie refundovaných prostriedkov.